Ligesom ved sidste protest gør aktivisterne igen opmærksom på, at Danmark ingen hjemsendelsesaftale har med Iran, hvilket betyder, at en deportation af iranerne kun kan ske med deres samtykke. Iranerne modsætter sig fortsat en deportation, da de er forfulgte minoriteter og i livsfare i Iran. At ingen af de fængslede således har reel mulighed for at udrejse gør, at den danske stat potentielt kan opretholde fængslingen, så længe de har lyst.

“Vi er klar over, at vores blokade kan være generende for morgentrafikanter, der er på vej til arbejde, men det er også pointen med aktionen. Magtudøverne i det her land sender asylansøgere i fængsel uden udsigter til løsladelse. Den korte tid, vores aktion forsinker bilister i dag, er ingenting i forhold til, hvad de udsættes for”, udtaler aktivisterne.

“Vi mener, at alle bør forholde sig til deres lands asylpolitik. Især når staten med vold og magt fratager mennesker deres basale rettigheder og mulighed for at leve deres liv. Lige nu føres asylpolitikken bag lukkede døre og i isolerede deportationslejre. Blokaderne rykker samtalen om asylpolitik ind midt i byen, og synliggør forholdene i lejrene og de psykiske konsekvenser ved isolationen over for offentligheden.”



Aktivisterne gør Respons opmærksom på, at blokaderne vil fortsætte, så længe fængslingen opretholdes.



